สยามซัมซุงเล็งเพิ่มทุนใส่110ล้าน
สยามซัมซุง ประกันชีวิต เล็งเพิ่มทุนอีก 110 ล้านบาท รองรับขยายธุรกิจเพิ่ม
11 ก.ย. 2555

สยามซัมซุง ประกันชีวิต เล็งเพิ่มทุนอีก 110 ล้านบาท รองรับขยายธุรกิจเพิ่ม
นายซี โดนอลด์ คาร์ดีน กรรมการผู้จัดการ และประธานบริหาร บริษัท สยามซัมซุง ประกันชีวิต เปิดเผยว่า บริษัทมีแผนเพิ่มทุนจดทะเบียนอีก 110 ล้านบาท จากปัจจุบันอยู่ที่ 650 ล้านบาท เพื่อรองรับธุรกิจที่จะขยายตัวมากขึ้น ทั้งนี้ โดยบริษัทได้ปรับกลยุทธ์ใหม่หันมาขยายตลาดลูกค้ารายย่อยให้ได้มากขึ้น ซึ่งในปีนี้คาดว่าจะมีสัดส่วนเป็น 79% ประกันกลุ่ม 12% และอื่นๆ 9% จากปีที่ผ่านมาประกันกลุ่มมีสัดส่วนถึง 40% และทำให้บริษัทขาดทุนมาตลอด ส่วนลูกค้ารายย่อยมีสัดส่วน 50% โดยในปีนี้ตั้งเป้าทำเบี้ยให้ได้ 900 ล้านบาท
อย่างไรก็ตาม ในปีนี้บริษัทตั้งเป้าเพิ่มตัวแทนใหม่เป็น 6,000 คน จากปัจจุบันอยู่ที่ 2,806 คน ซึ่งจะมีส่วนสำคัญในการเพิ่มเบี้ยจากลูกค้ารายย่อยให้มากขึ้น
ทั้งนี้ ล่าสุดบริษัทได้พัฒนาช่องทางขายผ่านแอพพลิเคชันในชื่อ “SAPs” หรือ “แซบ” เพื่อให้ตัวแทนใช้เป็นเครื่องมือช่วยขายที่รวบรวมกระบวนการขายตั้งแต่ขั้นตอนแรกจนถึงขั้นตอนสุดท้าย พร้อมทั้งสามารถเสนอและวิเคราะห์แบบประกันชีวิตให้ตรงกับความต้องการของลูกค้าได้ทันที